b'\n_START_ARTICLE_\nM\xc3\xa9rida, \xc5\xa0panija\n_START_SECTION_\nPodnebje\n_START_PARAGRAPH_\nM\xc3\xa9rida ima sredozemsko podnebje z atlantskimi vplivi. Zime so mile z najni\xc5\xbejimi temperarturami, ki redko padejo pod 0 \xc2\xb0C. Poletja so vro\xc4\x8da in maksimalne dnevne temperature prese\xc5\xbeejo  tudi 40 0 \xc2\xb0C. _NEWLINE_Letna koli\xc4\x8dina padavin je praviloma 450 do 500 mm. Najve\xc4\x8d padavin je novembra in decembra. Poletja so suha, zato so pogoste su\xc5\xa1e, ki se pojavljajo v ciklih od 2 do 5 let. _NEWLINE_Jeseni je podnebje bolj spremenljivo kot v drugih letnih obdobjih. Pogoste so nevihte, vendar je vreme ve\xc4\x8dinoma suho.  _NEWLINE_Relativna vla\xc5\xbenost zraka in hitrost vetra je majhna. V jesenskih in zimskih mesecih je pogosta megla.\n_START_SECTION_\nZgodovina\n_START_PARAGRAPH_\nMesto Colonia Iulia Emerita Augusta (slovensko Kolonija Avgustovih vojnih veteranov)  je leta 25 pr. n. \xc5\xa1t. ustanovil rimski cesar Gaj Avgust Oktavijan, da bi branilo prehode in most \xc4\x8dez reko Guadiana. Postalo je upravno sredi\xc5\xa1\xc4\x8de rimske province Luzitanije in eno od najpomembnej\xc5\xa1ih mest v Rimskem imperiju. V mestu se je ohranilo ve\xc4\x8d  pomembnih rimskih spomenikov kot v drugih \xc5\xa1panskih mestih. _NEWLINE_Po propadu Zahodnega rimskega cesarstva v vizigotskem obdobju, je mesto ohranilo ve\xc4\x8dino svojega nekdanjega sijaja, \xc5\xa1e posebej med vladavino \xc5\xa1kofov 6. stoletju, ko je bilo glavno mesto bizantinske  province Hispanije. Leta 713 je M\xc3\xa9rido osvojila arabska vojska pod poveljstvom Muse Ibn Nusairja. Postala je presolnica pokrajine M\xc3\xa9rida. Arabci so ohranili ve\xc4\x8dino rimskih zgradb in nekatere, na primer Alcazabo, celo raz\xc5\xa1irili. _NEWLINE_M\xc3\xa9rido je leta 1230 osvojil Alfonz IX. Leonski. Kasneje je postala sede\xc5\xbe priorstva  San Marcos de Le\xc3\xb3n meni\xc5\xa1kega reda Santiago. Obdobje okrevanja se je za\xc4\x8delo v 15. stoletju po zdru\xc5\xbeitvi Aragonskega in Kastiljskega kraljestva in s podporo Alonsa de C\xc3\xa1rdenasa, velikega mojstra reda Santiago. Leta 1720 je postala sredi\xc5\xa1\xc4\x8de ob\xc4\x8dine M\xc3\xa9rida._NEWLINE_V 19. stoletju je bilo med Napoleonovo invazijo v M\xc3\xa9ridi poru\xc5\xa1enih veliko spomenikov, pokrajina Extremadura pa je bila povsem opusto\xc5\xa1ena. Kasneje je postala pomembno \xc5\xbeelezni\xc5\xa1ko vozli\xc5\xa1\xc4\x8de in industrijsko sredi\xc5\xa1\xc4\x8de.'